આ અંગે મળતી માહિતી અનુસાર સુરત જિલ્લાના ઓલપાડ તાલુકાનાં ગોથાણ ગામે રેલ્વે કોલોનીમાં રહેતા અને મૂળ બિહારના વતની મહેન્દ્રકુમાર સિધ્ધાર્થ યાદવ નાઓ ગોથાણ ગામે આવેલ ફાટક નંબર 150 ઉપર ગેટમેન તરીકે ફરજ બજાવે છે. તા-28 મીની રાત્રિ દરમ્યાન તેમના રિલિવર વિકાસકુમારને છોડાવીને નોકરી ઉપર હાજર થયા ત્યારે 25 થી 35 વર્ષના ત્રણ અજાણ્યા ઇસમો ફાટક નજીક આવ્યા હતા જે પૈકી બે ઇસમો તેની નજીક આવ્યા હતા. તેમાંથી એક વ્યક્તિએ અચાનક ચપ્પુ કાઢીને મહેન્દ્ર ઉપર હુમલો કરી દીધો હતો. મહેન્દ્રએ બચાવ કરવા જતાં તેમના ડાબા હાથમાં ઇજા થઈ હતી. બૂમાબૂમ કરતાં તેનો રિલિવર વિકાસ દોડી આવ્યો હતો. જેથી મોટરસાયકલ ઉપર ત્રણ અજાણ્યા ઇસમો ભાગી છૂટ્યા હતા. આ હુમલાનું કારણ દોઢ મહિના અગાઉ ફાટક ઉપર ગેટમેન ટેકાલાલ સાથે થયેલા ઝગડામાં મહેન્દ્ર વચ્ચે પડ્યો હતો. જે બાબતની અદાવત રાખી હુમલો થયો હતો. બનાવ અંગે રેલ્વે પોલીસે ગુનો નોંધી આગળની તપાસ હાથ ધરી છે.